যাই হোক বস্টনের অনুষ্ঠানে আমি শাড়িই পরলাম। ভারতীয়দের মধ্যে কেবল আমিই শাড়িতে। ফলে বেশ নার্ভাস লাগছিল। কিন্তু অনুষ্ঠান শেষে ফিডালিটি ইনভেস্টমেন্টস-এর সিইও নেড জনসন, যিনি কিনা বিশ্বের বিত্তশালীদের একজন, সেই মানুষটিই ডিনারে আমার সঙ্গে ৪৫ মিনিট সময় কাটালেন। বলাই বাহুল্য, এমন সুযোগের জন্য অনেকেই মুখিয়ে থাকেন। কথাবার্তার শুরুতে নেড বললেন, ‘ইয়ং লেডি তুমি যে পোশাকটা পরে এসেছো তার নাম কী ?’ আমি বললাম শাড়ি। এরপর আমাদের মধ্যে ভারতীয় বস্ত্রশিল্প এবং সাংস্কৃতিক ঐতিহ্য নিয়ে দীর্ঘ আলোচনা হল। কথা হল শাড়ি নিয়েও। নেড বললেন, ভবিষ্যতে যখন উনি ভারতে আসবেন, তখন যেন আমি ওকে শাড়ির দোকানে নিয়ে যাই। বলতে ভাল লাগছে যে নেড ভারতে এসেছিলেন এবং আমি ওকে শাড়ি কিনতে সাহায্য করেছিলাম।